Osnovna škola Ivane Brlić–Mažuranić Ogulin

raspisuje

1. **likovno–literarni natječaj za učenike osnovnih škola Republike Hrvatske**

 „Hvala ti, hvala, Ivano, za bajke prekrasan dar!“

Po treći puta, OŠ Ivane Brlić–Mažuranić Ogulin organizira susret **dječjeg literarnog i likovnog stvaralaštva „Hvala ti, hvala, Ivano, za bajke prekrasan dar“** u spomen na Ogulinku i hrvatskog „Andersena“ Ivanu Brlić–Mažuranić koja se istakla kao slavna umjetnica „od pera“ u domovini i svijetu.

Cilj našeg natječaja je njegovanje literarnog stvaralaštva te likovne i vizualne kulture učenika, poticanje pisanog i umjetničkog izražavanja, upoznavanje s likom i stvaralaštvom slavne spisateljice Ivane Brlić–Mažuranić kao i kreativna razmjena s učenicima i učiteljima iz osnovnih škola cijele Republike Hrvatske.

1. **LIKOVNI NATJEČAJ**

**Tema ovogodišnjeg likovnog natječaja je:** Život malog nestvarnog lika Jagora iz Ivaninih „Priča iz davnina“.

**Motivi**: Strip - Jagor (likovi - Jagor, otac, maćeha, Bagan, baba Poludnica, krava, koza, starac)

**Ključni pojmovi**: strip, kadar, plan, rakurs, kompozicija, tekst, crta, boja, ploha

**Likovna tehnika/kiparska tehnika**: crni flomaster i drvene bojice

**Nastavno područje**: plošno oblikovanje/ 2D

**Zadatak:** Osmisli i nacrtaj strip na temu priče „Jagor“. Priču prikaži u obliku table (jedne strane stripa) koja se sastoji od 8 kadrova. Osmisli naslov stripa (nije nužno da naslov teme bude isti naslovu stripa). Tekst neka bude uredan i čitljiv. U realizaciji stripa koristi različite planove i oblike kadrova.

Za realizaciju stripa možete se poslužiti navedenim smjernicama za svaki kadar:

1. kadar- Jagor, Bagan, krava i koza u štalici

2. kadar- maćeha i otac pred kućicom

3. kadar- Jagor i baba Poludnica na polju

4. kadar- rov babe Poludnice

5. kadar- s litice koza izbavi Jagora

6. kadar- maćeha i baba Poludnica uz iskopani rov

7. kadar- na vratima starac i Bagan

8. kadar- Jagor s kravom i kozom pred svojom kolibom (istakni poruku bajke u posljednjem kadru - Dobro uvijek pobjeđuje.)

Jedan učenik u natječaju može sudjelovati samo s jednim radom, a svaka osnovna škola može poslati najviše 5 (pet) likovnih radova.

**Na poleđini rada potrebno je napisati** zaporku i razred koji učenik polazi. Zaporka se sastoji od dvaju dijelova–riječi i peteroznamenkastoga broja. U omotnici treba priložiti podatke o učeniku: ime i prezime, razred, zaporku, ime i prezime voditelja–mentora, naziv škole (ustanove) kontakt broj i adresu elektroničke pošte škole.

Sve radove iz jedne škole treba poslati zajedno. Podaci o zaporkama nalaze se u posebnoj, zatvorenoj omotnici.

**Likovne radove u izvornom obliku treba poslati na adresu:**

Osnovna škola Ivane Brlić–Mažuranić Ogulin

(za likovni natječaj)

Josipa bana Jelačića 1

47300 Ogulin

Najuspješniji likovni radovi prema ocjeni stručnog ocjenjivačkog povjerenstva bit će nagrađeni ili pohvaljeni. **Mlađoj kategoriji pripadaju radovi učenika 3., 4. i 5. razreda, a starijoj kategoriji pripadaju radovi učenika 6., 7. i 8. razreda**. U obje kategorije bit će dodijeljena 1., 2. i 3. nagrada. Svi sudionici natječaja (učenici, mentori i škole) dobit će zahvalnice za sudjelovanje u natječaju.

Likovni radovi koji udovoljavaju uvjetima i kriterijima natječaja naći će se u postavi izložbe povodom našeg Dana škole vezanog uz godišnjicu rođenja slavne spisateljice i hrvatskog „Andersena“ Ivane Brlić-Mažuranić.

Likovno-literarna izložba bit će organizirana i u virtualnom okruženju i otvorena za javnost od utorka, 18. travnja 2023. godine.

**Likovni natječaj je otvoren od 1. veljače do 31. ožujka 2023. godine.**

Povjerenstvo za odabir likovnih radova čine članovi: Adriana Vukelja, dipl. uč., Alemka Lovnički, učiteljica razredne nastave, Martina Žanić, psihologinja, Martina Mihaljević, pedagoginja.

Organizator ne preuzima obvezu vraćanja likovnih radova, no oni će se moći preuzeti nakon izložbe. Škola će čuvati pristigle radove do kraja školske godine (do 31. kolovoza 2023. godine).

Učenici i mentori koji sudjeluju u natječaju trebaju ispuniti privolu za obradu osobnih podataka, a za maloljetnog učenika privolu će potpisati roditelj/skrbnik.

1. **LITERARNI NATJEČAJ**

**Tema literarnog natječaja je: „Kad se u zlu nađeš, ti ne čekaj da ti se veliki dvor raskrili već umakni i na mala vrata.“**

**Razrada teme:**

Pri pisanju svojih literarnih radova učenici mogu pisati o odnosu dobra i zla kao i potrebi da se zlu umakne. Mogu promišljati o tome kako zlu pobjeći te kako ga maknuti iz svog života.

Čovjek ne treba očekivati velike stvari koje će ga spasiti već sam pokušati pronaći izlaz.

U nevolji se ne treba nemoćno čekati spas, već se treba pouzdati u sebe i svoje sposobnosti.

Ponekad se rješenje i pomoć može pronaći u naoko slabim bićima ili jednostavnim postupcima koji u sebi ne sadrže dramatične geste.

**Literarna tema može biti napisana kao:**

* poezija ili
* kraći prozni tekst

Jedan učenik u natječaju može sudjelovati samo s jednim radom, a svaka osnovna škola može poslati najviše 5 (pet) literarnih radova.

**Literarni radovi moraju biti napisani na računalu, na hrvatskom književnom standardom jeziku, Theme Fonts–Times New Roman, veličina slova 12, prored 1,5.**

Umjesto potpisa učenika potrebno je napisati zaporku i razred koji učenik polazi. Zaporka se sastoji od dvaju dijelova–riječi i peteroznamenkastoga broja. U omotnici treba priložiti podatke o učeniku: ime i prezime, razred, zaporku, ime i prezime voditelja–mentora i naziv škole (ustanove), kontakt broj i adresu elektroničke pošte škole.

Sve radove iz jedne škole treba poslati zajedno. Podaci o zaporkama nalaze se u posebnoj, zatvorenoj omotnici.

**Literarne radove u izvornom obliku treba poslati na adresu:**

Osnovna škola Ivane Brlić–Mažuranić Ogulin

(za literarni natječaj)

Josipa bana Jelačića 1

47300 Ogulin

Najuspješniji literarni radovi prema ocjeni stručnog ocjenjivačkog povjerenstva bit će nagrađeni ili pohvaljeni**. Mlađoj kategoriji pripadaju radovi učenika 3., 4. i 5. razreda, a starijoj kategoriji pripadaju radovi učenika 6., 7. i 8. razreda.** U obje kategorije bit će dodijeljena 1., 2. i 3. nagrada. Svi sudionici natječaja (učenici, mentori i škole) dobit će zahvalnice za sudjelovanje u literarnom natječaju.

Literarni radovi koji udovoljavaju uvjetima i kriterijima natječaja naći će se u postavi izložbe povodom našeg Dana škole vezanog uz godišnjicu rođenja slavne spisateljice i hrvatskog „Andersena“ Ivane Brlić-Mažuranić.

Učenici i mentori koji sudjeluju u natječaju trebaju ispuniti privolu za obradu osobnih podataka, a za maloljetnog učenika privolu će potpisati roditelj/skrbnik.

Likovno-literarna izložba bit će organizirana i u virtualnom okruženju i otvorene za javnost od utorka, 18. travnja 2023. godine.

**Literarni natječaj je otvoren od 1. veljače do 31. ožujka 2023. godine.**

Povjerenstvo za odabir literarnih radova čine članovi: Nataša Možgon, prof., Ana Musulin, prof., Valentina Matešić, mag. educ., Ivana Stipetić, dipl. uč., Marija Kolić, školska knjižničarka.

Organizator ne preuzima obvezu vraćanja literarnih radova, no oni će se moći preuzeti nakon izložbe. Škola će čuvati pristigle radove do kraja školske godine (do 31. kolovoza 2023. godine).

Molimo sudionike da se pridržavaju navedenih uputa! Radovi koji ne ispunjavaju uvjete natječaja, neće biti uvršteni u prosudbu.

Svim učenicima i njihovim mentorima želimo mnogo uspjeha u literarnom stvaralaštvu i kreativnom radu!

Dobrodošli i sretno!

Ravnateljica:
Anđelka Salopek, mag.prim.educ.